2. ปัจจัยความเสี่ยง

การดำเนินธุรกิจของบริษัทฯ มีปัจจัยความเสี่ยงที่อาจจะมีผลกระทบโดยตรงต่อบริษัทฯ
ดังรายละเอียดต่อไปนี้

1.  ความเสี่ยงด้านการจัดหาวัตถุดิบ แรงงานที่มีคุณภาพและการควบคุมต้นทุน

ในปี2553
บริษัทยังเผชิญกับภาวะการขาดแคลนวัตถุดิบในตลาดโลกโดยเฉพาะกลุ่มผลิตภัณฑ์อิเล็คทรอนิกส์สืบเนื่องตั้งแต่สถานการณ์วิกฤตเศรษฐกิจในปี2552ที่ผ่านมา
และยิ่งทวีความรุนแรงมากขึ้นจากการที่มีปริมาณความต้องการที่เพิ่มขึ้นอย่างรวดเร็วในช่วงต้นปี2553และต่อเนื่องตลอดปี
ซึ่งถือเป็นความเสี่ยงทางธุรกิจที่มีผลต่อการส่งมอบสินค้าให้ได้ตามความต้องการของลูกค้าและมีความเสี่ยงที่ราคาจะปรับตัวสูงขึ้นด้วย
ทั้งนี้บริษัทได้ดำเนินการติดต่อให้ลูกค้าทราบถึงสถานะการณ์การขาดแคลนวัตถุดิบต่างๆของสินค้าที่ลูกค้าต้องการอย่างต่อเนื่องโดยตลอด
และมีการวางแผนร่วมกันกับลูกค้าแต่ละรายในการที่จะป้องกันและแก้ไขความเสี่ยงอันอาจจะเกิดขึ้นร่วมกัน
รวมถึงการดำเนินการติดต่อประสานงานอย่างใกล้ชิดกับผู้ขายวัตถุดิบเพื่อแก้ไขปัญหาสถานการณ์ที่ไม่สามารถคาดการณ์ได้ของวัตถุดิบ

สำหรับความเสี่ยงด้านการจัดหาแรงงานที่มีคุณภาพ
การปรับตัวที่ดีขึ้นของภาคอุตสาหกรรมส่งผลให้มีความต้องการแรงงานเพิ่มมากขึ้น
อีกทั้งยังมีการปรับขึ้นค่าแรงงานขั้นต่ำตามนโยบายของภาครัฐ
ซึ่งถือเป็นความเสี่ยงทั้งในด้านต้นทุนการผลิตที่เพิ่มขึ้นและด้านการแข่งขันที่จะต้องพัฒนาทักษะพนักงานเพื่อเพิ่มประสิทธิภาพในการผลิตให้มากขึ้น
ซึ่งนอกจากการอบรมพัฒนาบุคคลากรให้มีทักษะหลายด้าน (Multi Skill)
และการปรับปรุงกระบวนการผลิตโดยใช้หลักการของ Lean และ SixSigma แล้ว
บริษัทมีการวางแผนลงทุนในเครื่องจักรเพิ่มเติมเพื่อรองรับปริมาณความต้องการที่เพิ่มขึ้นนี้ด้วย

2.  ความเสี่ยงด้านการจัดเก็บหนี้จากลูกค้า

เนื่องจากบริษัทมีฐานลูกค้าส่วนใหญ่อยู่ในต่างประเทศ
การติดตามข่าวสารสถานการณ์การเปลี่ยนแปลงทางธุรกิจและการเงินของลูกค้าแต่ละรายอย่างใกล้ชิดโดยเฉพาะสถานการณ์ด้านการเงินยังเป็นสิ่งสำคัญมาก
ซึ่งอาจมีความเสี่ยงด้านการจัดเก็บหนี้กับลูกค้าที่มีลักษณะเป็นการขายเชื่อ
ดังนั้นบริษัทฯจึงได้มีการทบทวนวงเงินเครดิตและระยะเวลาเครดิตการชำระเงินอย่างเข้มงวดอยู่เสมอ
คอยติดตามและบริหารลูกหนี้อย่างจริงจัง
ตลอดจนการติดต่อสื่อสารอย่างใกล้ชิดกับลูกค้าอย่างสม่ำเสมอ
ทั้งโดยตรงและโดยผ่านตัวแทนของบริษัทฯในแต่ละเขตการค้า
สำหรับลูกค้าเดิมที่มีความเสี่ยงในการเรียกเก็บหนี้และลูกค้ารายใหม่ที่พิจารณาแล้วว่าอาจจะเกิดความเสี่ยงในการเรียกเก็บหนี้บริษัทจะทำการตกลงขอให้มีการชำระค่าสินค้าล่วงหน้าหรือให้มี
เลตเตอร์ออฟเครดิต (Letter of Credit) หรือ หนังสือค้ำประกันโดยธนาคาร (Bank
Guarantee) ในช่วงเริ่มต้นของการสั่งซื้อสินค้า

3.  ความเสี่ยงจากอัตราแลกเปลี่ยน

บริษัทใช้สกุลเงินดอลลาร์สหรัฐเป็นหลักทั้งในด้านยอดขายและยอดซื้อโดยสำรองเงินตราต่างประเทศส่วนหนึ่งไว้สำหรับชำระค่าวัตถุดิบเพื่อลดความเสี่ยงจากการเปลี่ยนแปลงของอัตราแลกเปลี่ยนของสกุลเงินในระดับหนึ่ง
นอกจากนี้บริษัทฯ ได้มีการพิจารณาการจัดทำสัญญาซื้อขายเงินตราต่างประเทศล่วงหน้า (Forward
Exchange Contract)
เพิ่มเติมเพื่อป้องกันความเสี่ยงจากการความผันผวนของตลาดเงินตราต่างประเทศและค่าเงินบาท
โดยเฉพาะในระหว่างปีที่ผ่านมา

4.  ความเสี่ยงด้านธุรกิจ

การดำเนินธุรกิจโดยอิงการขายให้กับกลุ่มลูกค้ารายใหญ่
ยังถือเป็นความเสี่ยงทางธุรกิจที่ทางบริษัทฯให้ความสำคัญ
เพื่อหลีกเลี่ยงหรือลดผลกระทบจากการเปลี่ยนแปลงที่อาจเกิดขึ้นจากกลุ่มลูกค้ารายใหญ่
บริษัทฯยังคงดำเนินการตามนโยบายที่กำหนดไว้ชัดเจนในการขยายฐานลูกค้ารายใหม่เพิ่มมากขึ้น
รวมถึงการกระจายระหว่างภูมิภาคมากขึ้นด้วย บริษัทฯมีฐานลูกค้าในแต่ละภูมิภาคในปี 2553
คิดเป็นสัดส่วนร้อยละ 29, 38 และ 33 สำหรับภูมิภาคอเมริกา, ยุโรป
และเอเชียแปซิฟิกตามลำดับ
ซึ่งเป็นสัดส่วนการกระจายมายังตลาดในเอเชียแปซิฟิกมากขึ้นเปรียบเทียบกับสัดส่วนการกระจายฐานลูกค้าในปี
2552 คิดเป็นสัดส่วนร้อยละ 41, 39, 20 สำหรับภูมิภาคอเมริกา, ยุโรป, เอเชียแปซิฟิก
ตามลำดับ อย่างไรก็ตาม
บริษัทฯยังคงต้องมีการติดต่ออย่างใกล้ชิดเพื่อติดตามสถานะการของลูกค้าและปัจจัยที่อาจมีผลกระทบในแต่ละภูมิภาค